VW-Porsche 914

Η Porsche 914, γνωστή επίσης και ως VW-Porsche 914, ήταν ένα 2-θέσιο σπορ αυτοκίνητο, που αναπτύχθηκε από την Porsche και την Volkswagen και κατασκευάστηκε από κοινού, μεταξύ του 1969 και του 1976. Το αυτοκίνητο δημιουργήθηκε από μια συνεργασία μεταξύ της Porsche και της Volkswagen, που διήρκεσε τέσσερα χρόνια έως την πρώτη επίσημη παρουσίαση της 914, στο Σαλόνι Αυτοκινήτου της Φρανκφούρτης το 1969.

Η 914 ήταν ένα χαμηλό σπορ αυτοκίνητο με αναδιπλούμενη οροφή και τον κινητήρα στο κέντρο, ακριβώς μπροστά από τον πίσω άξονα, με το κιβώτιο ταχυτήτων πίσω. Η αναλογία βάρους ήταν 47% μπροστά και 53% πίσω, που ήταν αρκετά παρόμοια με την αναλογία βάρους στα σύγχρονα αυτοκίνητα της Φόρμουλα 1.

Συνολικά παρήχθησαν 118.978 αντίτυπα όλων των εκδόσεων της Porsche 914. Από αυτά, τα 115.646 έφεραν 4-κύλινδρο επίπεδο κινητήρα μπόξερ (H4) από το Volkswagen 411 και την ονομασία 914/4, και τα 3.332 έφεραν διαφορετικούς τύπους ενός επίπεδου 6-κύλινδρου κινητήρα μπόξερ (H6) από την Porsche και την ονομασία 914/6, ενώ κατασκευάστηκαν επίσης και δύο 8-κύλινδρα ειδικά πρωτότυπα. Τελικώς αντικαταστάθηκε το 1976 από την Porsche 924.

Ιστορικό 

Η Porsche 914 ήταν το αποτέλεσμα της τότε προσπάθειας της Porsche να αποκτήσει ένα συμπληρωματικό μοντέλο της Porsche 911, με πιο προσιτή τιμή πώλησης, και της ταυτόχρονης προσπάθειας της Volkswagen να δημιουργήσει το ίματζ ενός κατασκευαστή και σπορ αυτοκινήτων. Η βασική ιδέα ήταν ότι η εμπειρία αγώνων της Porsche θα πρέπει να συνδυάζεται με την εμπειρία του μεγάλου όγκου παραγωγής της Volkswagen. Για τον σκοπό αυτό, δημιουργήθηκε μια ειδική εταιρεία, η VW-Porsche Vertriebsgesellschaft mbH, με έδρα τη Στουτγκάρδη για την εξέλιξη και την εμπορική προώθηση του αυτοκινήτου. Μάλιστα υιοθετήθηκε η καινοτόμος λύση του φθηνού σπορ αυτοκινήτου με τον κινητήρα στο κέντρο του αμαξώματος.

Κατά την εισαγωγή της, στα τέλη του 1969, για την σεζόν (model year) του 1970, η 914 προσφερόταν με δύο διαφορετικούς κινητήρες και αντίστοιχες ονομασίες:

 914/4 με 4-κύλινδρο επίπεδο κινητήρα μπόξερ 1.7 λίτρων, από το VW 411.
 914/6 με 6-κύλινδρο επίπεδο κινητήρα μπόξερ 2.0 λίτρων, από την Porsche 911 T.

Το κιβώτιο ταχυτήτων και η μπροστινή ανάρτηση με διαμήκη στρέψης, είχαν προέλθει απευθείας από την Porsche, ενώ το υπόλοιπο τεχνολογικό υπόβαθρο προήλθε σε μεγάλο βαθμό και από τα αυτοκίνητα της Volkswagen. Ειδικότερα οι εκδόσεις με τον 6-κύλινδρο κινητήρα, ωστόσο, δεν γνώρισαν εμπορική επιτυχία, καθώς η τιμή τους πλησίαζε την εμπορική αξία της κορυφαίας Porsche 911. Αυτό σήμαινε, φυσικά, μια ολέθρια λοξοδρόμηση από την αρχική ιδέα της Porsche να κατασκευάσει ένα λιγότερο ακριβό σπορ αυτοκίνητο, με κινητήρα στο κέντρο.

Porsche 916 

Γενικότερα, η Porsche 914 δεν έτυχε θερμής υποδοχής από αρκετούς υποστηρικτές της Porsche, που δυσκολεύονταν να αποδεχτούν την ισχυρή σύζευξη της Volkswagen, της οποίας μάλιστα το λογότυπο συμπεριλήφθηκε στην ονομασία της πρύμνης. Ωστόσο, η Porsche 914 ήταν για την εποχή της ένα σύγχρονο και ενδιαφέρον σπορ αυτοκίνητο, με κάπως εκκεντρικό σχεδιασμό και ιδιαίτερα ελκυστικό σαλόνι για τα τότε στάνταρ.

Μια ειδική σειρά της 914/6 με ακόμα μεγαλύτερους κυβισμούς, παρήχθη σε μόλις 11 δείγματα το 1972 και όλα διατέθηκαν ως Porsche 916. Ήταν με δύο διαφορετικούς κινητήρες, όλοι με ψεκασμό καυσίμου (injection), και τελικώς κατασκευάστηκαν τρία αντίτυπα των 916 με κινητήρα 2.4 λίτρων από την 911 S, ισχύος 190 hp, και 8 αντίτυπα με κινητήρα 2.7 λίτρων από την Porsche 911 Carrera, ισχύος 210 hp.

Αναφορές

Βιβλιογραφία 
 Thomas Lang: VW Porsche 914 – Die Sportwagenlegende. HEEL Verlag, Königswinter 2009, ISBN 978-3-89880-914-6. Entwicklungsgeschichte, Sport und Kaufberatung.
 Tom Grünweg: Auferstehung aus Ruinen: Amerika liebt den Volksporsche. In: Spiegel Online. 4. August 2009, abgerufen am 7. Januar 2017.

Εξωτερικοί σύνδεσμοι 

 Porsche 914 at Curlie

914
Μοντέλα Porsche
Αυτοκίνητα πολυτελείας
Σπορ αυτοκίνητα
Γερμανικά αυτοκίνητα